**Ministru kabineta noteikumu projekta "Grozījumi Ministru kabineta 2008. gada 13. maija noteikumos Nr. 328 "Noteikumi par poliomielīta pretepidēmijas pasākumiem"" projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījumi Ministru kabineta 2008. gada 13. maija noteikumos Nr. 328 "Noteikumi par poliomielīta pretepidēmijas pasākumiem"" (turpmāk – noteikumu projekts) precizē poliomielīta pretepidēmijas pasākumu veikšanu, lai Ministru kabineta 2008. gada 13. maija noteikumi Nr. 328 "Noteikumi par poliomielīta pretepidēmijas pasākumiem" (turpmāk – noteikumi) atbilstu jaunākajām Pasaules Veselības organizācijas (turpmāk – PVO) nostādnēm poliomielīta pretepidēmijas pasākumu precīzākā nodrošināšanā.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Epidemioloģiskās drošības likuma 14. panta pirmās daļas 5. punkts.  Noteikumu projekts ir izstrādāts pēc Veselības ministrijas (turpmāk – VM) iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Neraugoties uz panākumiem poliomielīta vīrusa infekcijas izskaušanā, pasaulē joprojām tiek reģistrēti poliomielīta saslimšanas gadījumi, ko izraisa gan savvaļas poliomielīta vīrusi, gan dzīvas poliomielīta vakcīnas vīrusu derivāti. Lai gan Latvijā pēdējais poliomielīta saslimšanas gadījums tika reģistrēts 1963. gadā un 2002. gadā Latvija ieguva PVO apliecinājumu kā valsts, kura ir brīva no poliomielīta, atbilstoši PVO rekomendācijām valstī joprojām tiek veikti poliomielīta uzraudzības pasākumi un enterovīrusu monitorings, lai poliovīrusa infekcijas ievešanas gadījumā no poliomielīta endēmiskajām valstīm un valstīm, kur notiek poliomielīta uzliesmojumi, laikus varētu konstatēt poliovīrusu ievešanu, cirkulāciju cilvēku vidū un vidē un novērst poliomielīta uzliesmojuma risku un ar to saistīto apdraudējumu Latvijas un citu valstu iedzīvotājiem.  Noteiktu pasākumu veikšana poliomielīta vīrusa infekcijas izskaušanā izriet arī no starptautiskajām prasībām, ko Latvija ir apņēmusies īstenot Starptautisko veselības aizsardzības noteikumu[[1]](#footnote-1) kontekstā. Šo pasākumu nodrošināšana garantē to, ka Latvija joprojām saglabā savu no poliomielīta brīvas valsts statusu.  Izstrādājot priekšlikumus noteikumu grozījumiem, VM ir ņēmusi vērā PVO Eiropas reģiona poliomielīta likvidācijas sertifikācijas komisijas novērtējumus.  Ar noteikumu projekta **1. punktu** tiek veikts redakcionāls precizējums. Atbilstoši 2017. gada 7. marta Ministru kabineta noteikumiem Nr. 125 "Noteikumi par kārtību, kādā piešķir un anulē nacionālās references laboratorijas statusu epidemioloģiskās drošības jomā vai aptur tās darbību, kā arī par nacionālās references laboratorijas tiesībām un pienākumiem", šādi paraugi ir jāpiegādā nacionālajai references laboratorijai epidemioloģiskās drošības jomā. VM šādu references laboratorijas statusu ir piešķīrusi SIA "Rīgas Austrumu klīniskā universitātes slimnīca".  Noteikumu projekta **2. punkts** un **4. punkts** precizēts atbilstoši PVO noteiktajai poliomielīta gadījuma definīcijai – "jebkurš bērns, kas ir jaunāks par 15 gadiem (neieskaitot), kam ir akūta šļauganā paralīze". Šāds precizējums veikts, jo nereti ārstniecības personas ziņo par akūtu šļaugano paralīzi 15 gadus veciem bērniem, tomēr, saskaņā ar PVO paziņojamo informāciju – par bērniem, kuriem ir pilni 15 gadi, tas nav jādara.  Noteikumu projekta **3. punkts** paredz svītrot ievaddaļā vārdus "fekāliju parauga", jo minētā punkta abos apakšpunktos izmeklējamais paraugs jau tiek precīzi definēts, tādēļ nav nepieciešama liekvārdība.  Noteikumu projekta **5. punkts** un **7. punkts** nosaka konkrētas izmeklēšanas metodes, kādas rekomendē izmantot PVO un praksē jau pielieto nacionālā references laboratorija epidemioloģiskās drošības jomā.  PVO poliomielīta dzīvas vakcīnas vīrusa derivātu sabiedrības veselības nozīmes ziņā pielīdzina savvaļas poliomielīta vīrusam, jo tas var gadiem cirkulēt sabiedrībā nevakcinēto personu vidū un izraisīt poliomielīta saslimšanas gadījumus. Lai gan Latvijā ilgu laiku netiek izmantota dzīva perorālā vakcīna pret poliomielītu, tomēr pastāv šo vīrusu derivātu ievešanas risks no citām valstīm. Līdz ar to noteikumu projekta **6. punktā** noteiktie pasākumi ir jāattiecina uz poliomielīta vakcīnas vīrusa derivāta konstatēšanas gadījumiem.  Ņemot vērā, ka katrs poliomielīta vīrusa konstatēšanas gadījums ārpus endēmiskajām valstīm rada globālu sabiedrības veselības risku, PVO ir noteikusi, ka nacionālajai references laboratorijai poliovīrusu izolāti uz PVO reģionālo references centru ir jānosūta 24 stundu laikā (noteikumu projekta **8. punkts**).  PVO Eiropas reģiona poliomielīta likvidācijas sertifikācijas komisija ir noteikusi, ka valstu poliomielīta uzraudzības komisijas ir neatkarīgas un līdz ar to valstu komisiju sastāvā nedrīkst darboties personas (valsts institūcijas), kuras veido un īsteno sabiedrības veselības politiku, ieskaitot poliomielīta izskaušanas pasākumus, tādēļ nepieciešams no noteikumu 8. punkta otrā teikuma svītrot šīs institūcijas un organizācijas (noteikumu projekta **9. punkts**). VM Poliomielīta uzraudzības komisijā aicinās darboties tikai ārstu profesionālo asociāciju pārstāvjus, komisijas personālsastāvu apstiprinot ar VM rīkojumu.  Priekšlikumi grozījumiem noteikumos tika izskatīti un atbalstīti 2018. gada 14. decembra Poliomielīta uzraudzības komisijas sēdē.  Tiesiskā regulējuma **mērķis** un **būtība** ir uzlabot poliomielīta pretepidēmijas pasākumu veikšanu valstī atbilstoši jaunākajām PVO norādēm. |
| 3. | Projekta izstrādē iesaistītās institūcijas un publiskas personas kapitālsabiedrības | SPKC |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas, kuras tiesiskais regulējums ietekmē vai varētu ietekmēt, ir ārstniecības personas (īpaši neirologi); SPKC epidemiologi; nacionālā references laboratorija epidemioloģiskās drošības jomā; bērni līdz 15 gadu vecumam (neieskaitot) ar akūtās šļauganās paralīzes sindromu; personas ar poliomielītam līdzīgu slimības gaitu; personas ar enterovīrusu izraisīto meningītu, encefalītu, meningoencefalītu vai mielītu. |
| 2. | Tiesiskā regulējuma ietekme uz tautsaimniecību un administratīvo slogu | Plānotais tiesiskais regulējums veicinās vēl efektīvāku infekcijas slimības epidemioloģisko izmeklēšanu, tādējādi uzlabojot tās uzraudzību, mazinot izplatības riskus un sabiedrības veselības apdraudējumu.  Administratīvais slogs ārstniecības personām, SPKC epidemiologiem, nacionālai references laboratorijai epidemioloģiskās drošības jomā nemainās, jo noteikumu projekts tehniski precizē esošās normas, kā arī steidzamā paziņojuma veidlapu (veidlapa Nr. 058/u) ārstniecības personas aizpilda atbilstoši Ministru kabineta 1999. gada 5. janvāra noteikumu Nr. 7 "Infekcijas slimību reģistrācijas kārtība" prasībām.  Noteikumu projektam nav ietekmes uz tautsaimniecību un uzņēmējdarbības vidi. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpaši sabiedrības informēšanas pasākumi par noteikumu projektu nav plānoti. |
| 2. | Sabiedrības līdzdalība projekta izstrādē | Poliomielīta uzraudzības komisija ir tikusi iesaistīta plānoto grozījumu apspriešanā, lai noteikumi atbilstu jaunākajām PVO nostādnēm poliomielīta pretepidēmijas pasākumu precīzākā nodrošināšanā.  Noteikumu projekta izstrādes procesā izmantotais sabiedrības līdzdalības veids ir publiskā apspriešana. Informācija par publisko apspriešanu tika publicēta VM mājaslapā, nosakot publiskās apspriešanas termiņu vienu mēnesi (līdz šī gada 16. septembrim).  Par VM publisko apspriešanu ar vēstules starpniecību tika informētas sekojošas organizācijas un institūcijas: Latvijas Ārstu biedrība, Latvijas Bērnu infektologu biedrība, Latvijas Bērnu neirologu biedrība, Latvijas Ģimenes ārstu asociācija, Latvijas Jauno ārstu asociācija, Latvijas Laboratorijas speciālistu biedrība, Latvijas Lauku ģimenes ārstu asociācija, Latvijas Neirologu biedrība, Slimību profilakses un kontroles centrs, Rīgas Austrumu klīniskās universitātes slimnīca. |
| 3. | Sabiedrības līdzdalības rezultāti | Nacionālā references laboratorija epidemioloģiskās drošības jomā ir sniegusi redakcionālus precizējumus izmeklējamā materiāla un izmeklēšanas metodes precizēšanai, kas ir ņemts vērā noteikumu projekta sagatavošanas gaitā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | SPKC, nacionālā references laboratorija epidemioloģiskās drošības jomā. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ministru prezidents A. K. Kariņš

Veselības ministre I. Viņķele

Iesniedzējs: Veselības ministre I. Viņķele

Vīza: Valsts sekretāre D. Mūrmane-Umbraško

Liepiņa 67876080

Inga.Liepina@vm.gov.lv

1. https://likumi.lv/ta/lv/starptautiskie-ligumi/id/1592 [↑](#footnote-ref-1)